**การนำนโยบายตามเป้าหมายการจัดการศึกษาชาติสู่การปฏิบัติ**

**ในสถานศึกษา สังกัดองค์กรปกครองส่วนท้องถิ่น จังหวัดสระบุรี**

**The Goal of National Education Policy into Implementation Under the Saraburi Province Local Government Organization.**

**สุฑามาศ สุมาลย์1**

**เสริมทรัพย์ วรปัญญา2**

**สรรชัย ชูชีพ3**

**บทคัดย่อ**

 การวิจัยครั้งนี้มีวัตถุประสงค์เพื่อ 1. เพื่อศึกษาระดับของการนำนโยบายตามเป้าหมายการจัดการศึกษาชาติสู่การปฏิบัติในสถานศึกษา สังกัดองค์กรปกครองส่วนท้องถิ่น จังหวัดสระบุรี 2. เพื่อเปรียบเทียบการนำนโยบายตามเป้าหมายการจัดการศึกษาชาติสู่การปฏิบัติในสถานศึกษา สังกัดองค์กรปกครองส่วนท้องถิ่น จังหวัดสระบุรี จำแนกตามวิทยฐานะ และประสบการณ์ในการบริหารสถานศึกษา กลุ่มตัวอย่าง คือ ผู้บริหาร และครูในสถานศึกษา สังกัดองค์กรปกครองส่วนท้องถิ่นจังหวัดสระบุรี ในปีการศึกษา 2564 จำนวน 227 คน โดยการสุ่มแบบหลายขั้นตอน เครื่องมือที่ใช้ในการวิจัย ได้แก่ แบบสอบถามมีค่าความเชื่อมั่น 0.951 วิเคราะห์ข้อมูลโดยหาร้อยละ ค่าเฉลี่ย ส่วนเบี่ยงเบนมาตรฐาน การทดสอบค่าที การวิเคราะห์ความแปรปรวนทางเดียว ผลการวิจัยพบว่า 1) การนำนโยบายตามเป้าหมายการจัดการศึกษาชาติสู่การปฏิบัติในสถานศึกษา สังกัดองค์กรปกครองส่วนท้องถิ่น จังหวัดสระบุรี พบว่าภาพรวมอยู่ในระดับมาก เมื่อพิจารณารายด้านเรียงลำดับค่าเฉลี่ยจากมากไปน้อย ได้ดังนี้ คุณภาพทางการศึกษา ระบบการบริหารจัดการศึกษาที่มีประสิทธิภาพกับความเท่าเทียมทางการศึกษาซึ่งมีค่าเฉลี่ยเท่ากัน การตอบโจทย์บริบทที่มีการเปลี่ยนแปลง และลำดับสุดท้าย คือ การเข้าถึงโอกาสทางการศึกษา 2) การนำนโยบายตามเป้าหมายการจัดการศึกษาชาติสู่การปฏิบัติในสถานศึกษา สังกัดองค์กรปกครองส่วนท้องถิ่น จังหวัดสระบุรี จำแนกตามวิทยฐานะ และประสบการณ์ในการบริหารสถานศึกษา ในภาพรวมและรายด้านทุกด้านไม่แตกต่างกัน

**คำสำคัญ:** การนำนโยบายสู่การปฏิบัติ, องค์กรปกครองส่วนท้องถิ่น, เป้าหมายการจัดการศึกษา,

แผนการศึกษาแห่งชาติ

1 นักศึกษาปริญญา สาขาวิชาการบริหารการศึกษา มหาวิทยาลัยราชภัฏเทพสตรี

2 อาจารย์ที่ปรึกษาร่วม สาขาวิชาการบริหารการศึกษา มหาวิทยาลัยราชภัฏเทพสตรี

3อาจารย์ที่ปรึกษาหลัก สาขาวิชาการบริหารการศึกษา มหาวิทยาลัยราชภัฏเทพสตรี

**Abstract**

This research is aimed to : 1) study the the goal of national education policy into implementation under the saraburi province local government organization; and 2) compare the goal of national education policy into implementation under the saraburi province local government organization classified by academic standing and experience. Drawn by stratified random sampling, the sample group includes 227 administrators and teachers under Saraburi Local Government Organization during the academic year of 2020. The research tool was a questionnaire with a reliability level of 0.951 The data were analyzed by using percentage, mean, standard deviation, t-test and one-way ANOVA. The finding indicated that: 1) the goal of national education policy into implementation under the saraburi province local government organization in overall and every aspect were rated at a high level ranking from: Quality Efficiency/Equity Relevancy and Access. The comparisons of the goal of national education policy into implementation under the saraburi province local government organization classified by academic standing and experience. In overall and in every aspect, every aspect is no different.

**Keywords**: Policy Implementation, local government organization, educational management goals, National Education Plan

**1. บทนำ**

องค์กรปกครองส่วนท้องถิ่นนับเป็นองค์กรที่มีบทบาทสำคัญในการจัดการศึกษามาตั้งแต่ในอดีต และยิ่งมีบทบาทมากยิ่งขึ้นในปัจจุบันและอนาคต อันเนื่องมาจากนโยบายการกระจายอำนาจการจัดการศึกษาสู่องค์กรปกครองส่วนท้องถิ่น นอกจากจะมีบทบาทในการจัดการศึกษา ยังมีบทบาทในการมีส่วนร่วมส่งเสริมสนับสนุนการจัดการศึกษาของรัฐในด้านต่าง ๆ อีกด้วย เช่น ด้านของงบประมาณและทรัพย์สิน ระดมทรัพยากรเพื่อการศึกษาต่าง ๆ ด้านวิชาการ เช่น ในการพัฒนาหลักสูตรและกระบวนการเรียนการสอน การระดมผู้รู้ในชุมชนให้มีส่วนร่วมในการจัดการเรียนการสอน นอกจากนี้ยังมีส่วนร่วมเป็นกรรมการสถานศึกษา กรรมการเขตพื้นที่การศึกษา กรรมการที่ปรึกษาหรือกรรมการอื่น ๆอีกด้วย องค์กรปกครองส่วนท้องถิ่นจำนวนไม่น้อยที่สามารถจัดการศึกษาได้อย่างมีคุณภาพและเหมาะสมกับวิถีชีวิตของชุมชนท้องถิ่น จนเป็นที่ยอมรับของผู้ปกครองและชุมชน ซึ่งเป็นปัจจัยที่มีความสำคัญที่นำไปสู่ความสำเร็จ คือ เป็นที่ทำให้ผู้บริหารขององค์กรปกครองส่วนท้องถิ่นเป็นผู้ที่มีวิสัยทัศน์และเห็นความสำคัญของการศึกษา มีการบริหารงานอย่างต่อเนื่อง และมีบุคลากรที่มีความรู้ความสามารถทางการศึกษาที่มีคุณภาพและเพียงพอ การจัดการศึกษาของสถานศึกษาในสังกัดองค์กรปกครองส่วนท้องถิ่น จึงต้องมีแนวทางการปฏิบัติที่ต้องชัดเจนและเป็นไปในแนวทางเดียวกัน ซึ่งแผนการศึกษาแห่งชาติ พ.ศ. 2560 – 2579 ได้มีการวางเป้าหมายของการจัดการศึกษาไว้ 5 ประการ ดังนี้ 1) ประชากรทุกคนเข้าถึงการศึกษาที่มีคุณภาพและมีมาตรฐานอย่างทั่วถึง (access) 2) ผู้เรียนทุกคน ทุกกลุ่มเป้าหมายได้รับบริการการศึกษาที่มีคุณภาพตามมาตรฐานอย่างเท่าเทียม (equity) 3) ระบบการศึกษาที่มีคุณภาพ สามารถพัฒนาผู้เรียนให้บรรลุขีดความสามารถเต็มตามศักยภาพ (quality) 4) ระบบการบริหารจัดการศึกษาที่มีประสิทธิภาพ เพื่อการลงทุนทางการศึกษาที่คุ้มค่าและบรรลุเป้าหมาย (efficiency) 5) ระบบการศึกษาที่สนองตอบและก้าวทันการเปลี่ยนแปลงของโลกที่เป็นพลวัตและบริบทที่เปลี่ยนแปลง (relevancy) (สำนักงานเลขาธิการสภาการศึกษา, 2560, หน้า 80-82)

แต่อย่างไรก็ตามก็ยังพบว่าองค์กรปกครองส่วนท้องถิ่นอีกจำนวนหนึ่งยังพบปัญหาในการบริหารจัดการศึกษาของสถานศึกษาของตนเอง เช่น ผู้บริหารองค์กรปกครองส่วนท้องถิ่นขาดความรู้ความเข้าใจด้านการศึกษา ไม่เห็นความสำคัญของการศึกษา บุคลากรด้านการศึกษาไม่เพียงพอขาดการนิเทศกำกับติดตามและประเมินผลการศึกษา และยังขาดความคล่องตัวในการบริหารงบประมาณ เป็นต้น และประเด็นปัญหาที่สำคัญอีกประการหนึ่ง คือ ความเหลื่อมล้ำทางการศึกษาซึ่งมีผลต่อคุณภาพการศึกษา ซึ่งเลี่ยงไม่ได้ที่ท้องถิ่นต้องเข้ามาเกี่ยวข้อง เพราะว่าองค์กรปกครองส่วนท้องถิ่นมีหน้าที่จัดการศึกษาตามกฎหมายจัดตั้ง (สมาคมพนักงานเทศบาลแห่งประเทศไทย, 2560) และจากการรายงานการติดตามการจัดการศึกษาขององค์กรปกครองส่วนท้องถิ่น(อปท.) ยังขาดนโยบายและแผนการพัฒนาการศึกษาที่ชัดเจน และมักขาดความต่อเนื่องรวมทั้งมีการเปลี่ยนแปลงอยู่เสมอ เมื่อมีการเปลี่ยนแปลงผู้บริหารท้องถิ่น (กระทรวงศึกษาธิการ, 2553)

 การดำเนินการจัดการศึกษาขององค์กรปกครองส่วนท้องถิ่น ตามแผนการศึกษาแห่งชาติ พ.ศ. 2560 – 2579 นั้น ผู้วิจัยมีความสนใจที่ศึกษาการนำนโยบายสู่การปฏิบัติตามเป้าหมายการจัดการศึกษาของชาติในสถานศึกษา สังกัดองค์กรปกครองส่วนท้องถิ่น จังหวัดสระบุรี ตามความคิดเห็นของผู้บริหารสถานศึกษาและครูว่าดำเนินการเป็นไปตามเป้าหมายการจัดการศึกษาตามแผนการศึกษาแห่งชาติ พ.ศ.2560 - 2579 และตอบสนองต่อความต้องการของท้องถิ่นมากน้อยเพียงใด เพื่อให้ได้ข้อมูลสารสนเทศสำหรับจัดทำข้อเสนอแนะเชิงนโยบายการจัดการศึกษาสำหรับใช้เป็นแนวทางในการส่งเสริมการจัดการศึกษาขององค์กรปกครองส่วนท้องถิ่นให้บรรลุตามเป้าหมายของการจัดการศึกษา

**2. วัตถุประสงค์ของการวิจัย**

 1. เพื่อศึกษาระดับของการนำนโยบายตามเป้าหมายการจัดการศึกษาชาติสู่การปฏิบัติในสถานศึกษา สังกัดองค์กรปกครองส่วนท้องถิ่น จังหวัดสระบุรี

 2. เพื่อเปรียบเทียบการนำนโยบายตามเป้าหมายการจัดการศึกษาชาติสู่การปฏิบัติในสถานศึกษา สังกัดองค์กรปกครองส่วนท้องถิ่น จังหวัดสระบุรี จำแนกตามวิทยฐานะ และประสบการณ์ในการบริหารสถานศึกษา

**3. แนวคิด ทฤษฎี และงานวิจัยที่เกี่ยวข้อง**

**แนวคิดของการนำนโยบายสู่การปฏิบัติ**

**ความหมายของการนำนโยบายสู่การปฏิบัติ**

วรเดช จันทรศร (2551, หน้า 18) ให้คำอธิบายว่า การนํานโยบายไปปฏิบัติเป็นเรื่องของการศึกษาว่าองค์กรที่รับผิดชอบสามารถนําและกระตุ้นให้ทรัพยากรทางการบริหาร ตลอดจนกลไกที่สำคัญทั้งหมดสามารถปฏิบัติงานให้บรรลุเป้าหมายตามนโยบายที่ระบุไว้หรือไม่ แค่ใหน เพียงใด กล่าวคือ ในส่วนนี้จะเป็นเรื่องที่นักวิเคราะห์นโยบายสาธารณะมุ่งให้ความสนใจไปที่ปัญหาหรือสิ่งที่เชื่อมโยงระหว่างความสำเร็จและความล้มเหลวของการนํานโยบายแผนงานและโครงการให้ลึกซึ้งและถ่องแท้ยิ่งขึ้น

ศุภชัย ยาวะประภาษ (2550, หน้า 90) กล่าวว่า การนํานโยบายไปปฏิบัติเป็นขั้นตอนหนึ่งในขั้นตอนนโยบายทั้งหมด โดยเป็นขั้นตอนที่สืบเนื่องมาจากการกำหนดนโยบาย โดยมีประเด็นที่สำคัญอย่างน้อยสองประเด็น ประเด็นแรก คือ การนํานโยบายไปปฏิบัติเป็นกระบวนการ นั่นคือมีความต่อเนื่องไม่หยุดนิ่ง และประเด็นที่สองคือ การนํานโยบายไปปฏิบัติเป็นการดำเนินการให้สำเร็จลุล่วงตามเป้าหมายของนโยบาย

กล้า ทองขาว (2551, หน้า 173) กล่าวว่า การนํานโยบายไปปฏิบัติเมื่อพิจารณาความหมายว่าเป็นกิจกรรมหรือมองทางด้านการปฏิบัติจะหมายถึง กระบวนการจัดการและการประสานกิจกรรม เพื่อนําการเปลี่ยนแปลงไปสู่ผลลัพธ์ที่พึงประสงค์ให้บรรลุความสำเร็จตรงตามเจตจำนงของนโยบาย โดยกลุ่มบุคคลหรือองค์กรภาครัฐหรือเอกชน ส่วนการให้ความหมายในเชิงศาสตร์ภายใต้กรอบการวิเคราะห์นโยบาย การนํานโยบายไปปฏิบัติ หมายถึง การแสวงหาความรู้ ความเข้าใจ ปรากฏการณ์เป็นจริงที่เกิดขึ้นในกระบวนการนํานโยบายไปปฏิบัติ เพื่อเป็นบทเรียนและพัฒนาแนวทางสร้างกลยุทธ์เพื่อเพิ่มพูนศักยภาพและความสามารถขององค์กร และกลุ่มบุคคลที่นํานโยบายไปปฏิบัติ ให้สามารถจัดการและประสานกิจกรรมให้บรรลุผลสำเร็จตามวัตถุประสงค์ของนโยบาย รวมทั้งสามารถหลีกเลี่ยงปัญหาที่เป็นอุปสรรคต่อการบรรลุผลสำเร็จของนโยบาย

 **ขั้นตอนการนำนโยบายไปปฏิบัติ** (วรเดช จันทรศร, 2551, หน้า 21 - 28) ขั้นตอนการนำนโยบายไปปฏิบัติถือเป็นขั้นตอนสำคัญขั้นตอนหนึ่งในกระบวนการนโยบาย ซึ่งได้ทำการศึกษาขั้นตอนของการนำนโยบายไปปฏิบัติ และแบ่งการพิจารณาออกเป็น 2 ขั้นตอน ดังนี้

 1. ขั้นตอนการนำนโยบายไปปฏิบัติในระดับมหภาค (macro) แบ่งออกเป็น 2 ขั้นตอนย่อย ได้แก่

 1.1 ขั้นตอนการแปลงนโยบาย แบ่งออกเป็นแนวทางปฏิบัติหรือออกมาในรูปของแผนงานหรือโครงการแล้วแต่กรณี โดยผู้มีหน้าที่ในการแปลงนโยบายจะต้องศึกษาวัตถุประสงค์ของนโยบายให้เข้าใจอย่างถ่องแท้ ความสำเร็จของการนำนโยบายไปปฏิบัติจะขึ้นอยู่กับความชัดเจนของนโยบาย ความสอดคล้องกันในเป้าหมายของนโยบาย ระดับความเข้าใจในวัตถุประสงค์ของนโยบายและการให้ความร่วมมือของหน่วยงานที่รับผิดชอบ ความจริงใจในการนำนโยบายนั้นไปปฏิบัติ

 1.2 ขั้นตอนการยอมรับ (adopt) ในการทำให้หน่วยงานในระดับภูมิภาคหรือท้องถิ่นยอมรับแนวทาง แผนงาน โครงการ หรือผลของการแปลงนโยบายนั้นไปปฏิบัติต่อไปซึ่งขึ้นอยู่กับปัจจัยหลายอย่าง อาทิ ลักษณะของหน่วยงานในท้องถิ่นนั้นสภาพแวดล้อมทางเศรษฐกิจสังคม และการเมือง ตลอดจนความขัดแย้งและประโยชน์ที่รัฐบาลจัดสรรให้หน่วยงานในท้องถิ่นซึ่งถือเป็นเงื่อนไขสำคัญที่สร้างความเต็มใจหรือไม่เต็มใจในการยอมรับนโยบายไปปฏิบัติ

2. ขั้นตอนการนำนโยบายไปปฏิบัติในระดับจุลภาค (micro) แบ่งออกเป็น 3 ขั้นตอนย่อย ได้แก่

 2.1 ขั้นการระดมพลัง (mobilization) เป็นขั้นตอนที่หน่วยงานท้องถิ่น จะต้องดำเนินการในสองกิจกรรม คือ การพิจารณารับนโยบายและการแสวงหาความสนับสนุนใน นโยบายจากท้องถิ่น ในการพิจารณารับนโยบายไปปฏิบัตินั้นหน่วยงานท้องถิ่นจะดูถึงความเหมาะสม ความสำคัญเร่งด่วน สอดคล้องกับเปูาหมายและสามารถตอบสนองความต้องการของท้องถิ่นได้เพียงใด ก็จะตัดสินใจยอมรับนโยบายไปปฏิบัติซึ่งจะนําไปสู่การแสวงหาความสนับสนุนจากสมาชิกในท้องถิ่นต่อไป

 2.2 ขั้นการปฏิบัติ (deliverer Implementation) ขั้นตอนนี้ครอบคลุมถึงกระบวนการในการปรับเปลี่ยนนโยบายหรือโครงการที่ได้มีการยอมรับแล้วออกมาในรูปของการปฏิบัติจริงซึ่งเกี่ยวข้องกับผู้ปฏิบัติโดยตรง ผู้ปฏิบัติอาจทำการตัดสินใจหรือกำหนดแนวทางการปฏิบัติว่ามีความเหมาะสม พฤติกรรมดังกล่าวขึ้นอยู่กับดุลยพินิจของผู้ปฏิบัติแต่ละบุคคลจึงไม่มีทางที่จะทำให้เป็นแบบฉบับเดียวกันได้ โดยเฉพาะนโยบายด้านการบริการสังคมซึ่งผู้ปฏิบัติจะต้องปฏิสัมพันธ์กับผู้รับบริการโดยตรง การสร้างความสำเร็จของการปฏิบัติให้เกิดขึ้นจริงจึงขึ้นอยู่กับการแสวงหาแนวทางในการปฏิบัติงานให้สอดคล้องกับความต้องการของผู้รับบริการหรือสภาพแวดล้อมของแต่ละพื้นที่ในแต่ละช่วงเวลา

 2.3 ขั้นการสร้างความเป็นปีกแผ่นหรือความต่อเนื่อง (institutionalization or continuation) ครอบคลุมถึงการแสวงหาวิธีการที่จะทำให้นโยบายนั้นถูกปรับเปลี่ยนและได้รับการยอมรับเข้าเป็นหน้าที่ประจำวันของผู้ปฏิบัติอย่างต่อเนื่องและสม่ำเสมอ โดยผู้บริหารระดับท้องถิ่นจะต้องเป็นผู้ชักจูงให้ผู้ปฏิบัติเห็นความสำคัญของการปฏิบัติตามนโยบายดังกล่าวอย่างต่อเนื่อง และจะต้องหาทางแปลงนโยบายนั้นให้เป็นภารกิจหลักประจำวันของผู้ปฏิบัติโดยตลอด เพื่อให้ผู้ปฏิบัติมีความผูกพัน และยอมรับต่อโครงการหรือแผนงาน มีการนำนโยบายไปปฏิบัติอย่างเต็มใจเสมือนเป็นภารกิจประจำวันของตนเอง อันจะส่งผลให้เกิดความต่อเนื่องในการปฏิบัติตลอดไป

**แนวคิดเกี่ยวกับการจัดการศึกษาตามแผนการศึกษาแห่งชาติ พ.ศ. 2560 - 2579**

**เป้าหมายการจัดการศึกษาชาติ** (สำนักงานเลขาธิการสภาการศึกษา, กระทรวงศึกษาธิการ, 2560) ประกอบด้วย 5 ประการ ดังนี้ **1) การเข้าถึงโอกาสทางการศึกษา (access)** หมายถึง การดำเนินงานของสถานศึกษาเพื่อให้ประชากรทุกคนเข้าถึงการศึกษาที่มีคุณภาพและมาตรฐานอย่างทั่วถึง ประชากรทุกคนมีโอกาสได้รับบริการทางการศึกษาตั้งแต่ปฐมวัยถึงมัธยมศึกษาตอนปลาย ประชากรที่อยู่ในกำลังแรงงานได้รับการพัฒนาทักษะ ความรู้ความสามารถ และสมรรถนะที่ตอบสนองความต้องการของตลาดงาน และสามารถขอเทียบโอนความรู้และประสบการณ์เพื่อยกระดับคุณวุฒิการศึกษาเพิ่มขึ้น  **2) ความเท่าเทียมทางการศึกษา (equity)** หมายถึง การดำเนินงานของสถานศึกษาเพื่อให้บริการทางการศึกษาอย่างเสมอภาคและเท่าเทียมสำหรับผู้เรียนทุกกลุ่มเป้าหมาย ได้รับโดยผู้เรียนทุกกลุ่มเป้าหมาย ทั้งกลุ่มปกติ ผู้มีความสามารถพิเศษ ผู้เรียนระดับการศึกษาขั้นพื้นฐานทุกคนได้รับการสนับสนุนค่าใช้จ่ายในการศึกษา 15 ปี ผู้เรียนที่มีความต้องการจำเป็นพิเศษ ได้รับการศึกษาเต็มตามศักยภาพ **3) คุณภาพทางการศึกษา (quality)** หมายถึง การดำเนินงานของสถานศึกษาเพื่อให้มีระบบการศึกษาที่มีคุณภาพสามารถพัฒนาผู้เรียนให้บรรลุขีดความสามารถและเต็มตามศักยภาพ โดยทำให้ประชาชนทุกคนมีโอกาสได้รับการศึกษาที่มีคุณภาพและมาตรฐาน **4) ระบบการบริหารจัดการศึกษาที่มีประสิทธิภาพ (efficiency)** หมายถึง การดำเนินงานของสถานศึกษาเพื่อให้มีระบบการบริหารจัดการศึกษาที่มีประสิทธิภาพ เพื่อการพัฒนาผู้เรียนอย่างทั่วถึงและมีคุณภาพ มีการลงทุนทางการศึกษาที่คุ้มค่าและบรรลุเป้าหมาย จัดให้มีระบบการจัดสรรและใช้ทรัพยากรทางการศึกษาที่ก่อประโยชน์สูงสุดในการพัฒนาผู้เรียนแต่ละคนให้บรรลุศักยภาพและขีดความสามารถของตน **5) การตอบโจทย์บริบทที่มีการเปลี่ยนแปลง (relevancy)** หมายถึง การดำเนินงานของสถานศึกษาเพื่อให้มีระบบการศึกษาที่สนองตอบและก้าวทันการเปลี่ยนแปลงของโลกที่เป็นพลวัตและบริบทที่เปลี่ยนแปลง โดยระบบการศึกษาที่มีคุณภาพและมาตรฐานสนองตอบและก้าวทันการเปลี่ยนแปลงของโลกศตวรรษที่ 21 สามารถพัฒนาทักษะ คุณลักษณะและสมรรถนะในการทำงานของกำลังคนในประเทศให้สอดคล้องกับความต้องการของตลาดงาน สังคม และประเทศ ภายใต้ยุทธศาสตร์ชาติระยะ 20 ปีและยุทธศาสตร์ประเทศไทย 4.0

**4. กรอบแนวคิดการวิจัย**

การวิจัยในครั้งนี้ผู้วิจัยมุ่งศึกษาการนำนโยบายตามเป้าหมายการจัดการศึกษาชาติสู่การปฏิบัติในสถานศึกษา สังกัดองค์กรปกครองส่วนท้องถิ่น จังหวัดสระบุรี ผู้วิจัยได้ใช้กรอบแนวคิดตามเป้าหมายของการจัดการศึกษาตามแผนการศึกษาแห่งชาติ พ.ศ. 2560 – 2579 โดยประกอบด้วย 5 ประการ

**5. วิธีดำเนินการวิจัย**

 **5.1 ประชากรและกลุ่มตัวอย่าง**

 ประชากรที่ใช้ในการวิจัยครั้งนี้ ได้แก่ ผู้บริหารสถานศึกษาและครูที่ปฏิบัติหน้าที่ในสถานศึกษา ปีการศึกษา 2563 สังกัดองค์กรปกครองส่วนท้องถิ่น จังหวัดสระบุรีรวม 30 แห่ง จำแนกเป็นผู้บริหารสถานศึกษา 39 คน ครู 482 คน รวมทั้งสิ้น 521 คน

 กลุ่มตัวอย่างที่ใช้ในการศึกษา ได้แก่ ผู้บริหารสถานศึกษาและครูที่ปฏิบัติหน้าที่ในสถานศึกษา ปีการศึกษา 2563 สังกัดองค์กรปกครองส่วนท้องถิ่น จังหวัดสระบุรี หาขนาดของกลุ่มตัวอย่างโดยใช้สูตรของยามาเน่ ที่ระดับความเชื่อมั่นร้อยละ 95 และยอมให้มีความคลาดเคลื่อน .05 คำนวณหากลุ่มตัวอย่างได้ขนาดกลุ่มตัวอย่างจำนวน 227 คน โดยทำการสุ่มกลุ่มตัวอย่างด้วยวิธีการสุ่มแบบแบ่งชั้นภูมิ (stratified sampling) โดยจำแนกตามขนาดของสถานศึกษา และสุ่มตัวอย่างด้วยวิธีการสุ่มอย่างง่าย (simple random sampling) ต่อไป

 **5.2 ระเบียบวิธีวิจัย**

 การศึกษาในครั้งนี้มีความมุ่งหมายเพื่อศึกษาการนำนโยบายตามเป้าหมายการจัดการศึกษาชาติสู่การปฏิบัติในสถานศึกษา สังกัดองค์กรปกครองส่วนท้องถิ่น จังหวัดสระบุรี โดยใช้การวิจัยเชิงสำรวจ (survey research) โดยใช้ แบบสอบถามในการเก็บรวบรวมข้อมูลกับกลุ่มตัวอย่าง แล้วนำมาวิเคราะห์ข้อมูลโดยการหาค่าร้อยละ ค่าเฉลี่ย ค่าส่วน เบี่ยงเบนมาตรฐาน และการทดสอบสมมติฐาน โดยการทดสอบที (t-test) เมื่อจำแนกตามวิทยฐานะ และใช้การวิเคราะห์ความแปรปรวนทางเดียว (one-way ANOVA) เมื่อจำแนกตามประสบการณ์ในการบริหารสถานศึกษา

 **5.3 เครื่องมือที่ใช้ในการวิจัย**

 เครื่องมือที่ใช้เก็บรวบรวมข้อมูลในครั้งนี้ เป็นแบบสอบถาม (questionnaire) ประเภทปลายปิด (closed form) ซึ่งแบ่งออกเป็น 3 ตอน ดังนี้

 ตอนที่ 1 เป็นแบบสอบถามเกี่ยวกับสถานภาพของผู้ตอบแบบสอบถาม ซึ่งเป็นแบบตรวจสอบรายการ (check list) ประกอบด้วย เพศ ตำแหน่ง และประสบการณ์ในการทำงาน

 ตอนที่ 2 เป็นแบบสอบถามเกี่ยวกับสถานภาพของผู้บริหารสถานศึกษา ซึ่งเป็นแบบตรวจสอบรายการ (check list) ประกอบด้วย วิทยฐานะ และประสบการณ์ในการบริหารสถานศึกษา

ตอนที่ 3 เป็นแบบสอบถามเกี่ยวกับการนำนโยบายตามเป้าหมายการจัดการศึกษาชาติสู่การปฏิบัติในสถานศึกษา สังกัดองค์กรปกครองส่วนท้องถิ่น จังหวัดสระบุรี ประกอบไปด้วย 5 ประการ คือ 1) การเข้าถึงโอกาสทางการศึกษา (access) 2) ความเท่าเทียมทางการศึกษา (equity) 3) คุณภาพทางการศึกษา (quality) 4) ระบบการบริหารจัดการศึกษาที่มีประสิทธิภาพ (efficiency) และ 5) การตอบโจทย์บริบทที่มีการเปลี่ยนแปลง (relevancy) เป็นแบบมาตราส่วนประมาณค่า (rating scale) มี 5 ระดับ ตามวิธีของลิคเคิร์ท (Likert) โดยกำหนดความมากน้อยของระดับการนำนโยบายตามเป้าหมายการจัดการศึกษาชาติสู่การปฏิบัติในสถานศึกษา สังกัดองค์กรปกครองส่วนท้องถิ่น จังหวัดสระบุรี ซึ่งข้อคำถามมีค่าดัชนีความสอดคล้องอยู่ระหว่าง 0.60 – 1.00 และความเชื่อมั่นของเครื่องมือเท่ากับ0.951

 **5.4 การเก็บรวบรวมข้อมูล**

 ผู้ศึกษาทำการเก็บรวบรวมข้อมูลด้วยตนเอง เมื่อรับแบบสอบถามกลับคืนแล้วทำการตรวจสอบความสมบูรณ์ของ แบบสอบถามแล้วนำข้อมูลไปใช้ในการวิเคราะห์ผล

 **5.5 การวิเคราะห์ข้อมูล**

 ผู้วิจัยดำเนินการวิเคราะห์ข้อมูลเพื่อหาค่าสถิติ โดยการนำแบบสอบถามทั้งหมดมาตรวจสอบความสมบูรณ์ ความถูกต้อง และวิเคราะห์ข้อมูล ดังนี้

 ตอนที่ 1 สถานภาพของผู้ตอบแบบสอบถาม ประกอบด้วย เพศ ตำแหน่ง และประสบการณ์การในการทำงาน วิเคราะห์ข้อมูลโดยใช้โปรแกรมคอมพิวเตอร์สำเร็จรูปเพื่อหาค่าร้อยละ (percentage)

 ตอนที่ 2 สถานภาพของผู้บริหารสถานศึกษา ประกอบด้วย วิทยฐานะ และประสบการณ์ในการบริหารสถานศึกษา วิเคราะห์ข้อมูลโดยใช้โปรแกรมคอมพิวเตอร์สำเร็จรูป เพื่อหาค่าค่าร้อยละ (percentage)

 ตอนที่ 3 การนำนโยบายตามเป้าหมายการจัดการศึกษาชาติสู่การปฏิบัติในสถานศึกษา สังกัดองค์กรปกครองส่วนท้องถิ่น จังหวัดสระบุรี วิเคราะห์ข้อมูลโดยหาค่าเฉลี่ย (mean) และส่วนเบี่ยงเบนมาตรฐาน (standard deviation)

 ตอนที่ 4 วิเคราะห์สถิติทดสอบสมมติฐาน เพื่อเปรียบเทียบการนำนโยบายตามเป้าหมายการจัดการศึกษาชาติสู่การปฏิบัติในสถานศึกษา สังกัดองค์กรปกครองส่วนท้องถิ่น จังหวัดสระบุรี โดยการทดสอบที (t-test) เมื่อจำแนกตามวิทยฐานะ และใช้การวิเคราะห์ความแปรปรวนทางเดียว (one-way ANOVA) เมื่อจำแนกตามประสบการณ์ในการบริหารสถานศึกษา

**5.6 สถิติที่ใช้ในการวิเคราะห์ข้อมูล**

 สถิติที่ใช้หาขนาดกลุ่มตัวอย่าง

 สถิติที่ใช้ในการหาคุณภาพของเครื่องมือ

 การหาค่าความเชื่อมั่น โดยใช้สัมประสิทธิ์แอลฟาของครอนบาค (cronbach’s alpha coefficient)

 ร้อยละ (percentage)

 ค่าเฉลี่ย (mean)

 ส่วนเบี่ยงเบนมาตรฐาน (standard Deviation)

 การทดสอบค่าที (t-test)

 การวิเคราะห์ความแปรปรวนแบบจำแนกทางเดียว (one – way ANOVA)

**6. ผลการวิจัย**

การวิจัยเรื่อง การนำนโยบายตามเป้าหมายการจัดการศึกษาชาติสู่การปฏิบัติในสถานศึกษา สังกัดองค์กรปกครองส่วนท้องถิ่น จังหวัดสระบุรี ผู้วิจัยได้นำเสนอผลการวิเคราะห์ข้อมูล ดังนี้

 6.1 การนำนโยบายตามเป้าหมายการจัดการศึกษาชาติสู่การปฏิบัติในสถานศึกษา สังกัดองค์กรปกครองส่วนท้องถิ่น จังหวัดสระบุรีมี 5 ด้าน ดังนี้ การเข้าถึงโอกาสทางการศึกษา (access) ความเท่าเทียมทางการศึกษา (equity) คุณภาพทางการศึกษา (quality) ระบบการบริหารจัดการศึกษาที่มีประสิทธิภาพ (efficiency) และการตอบโจทย์บริบทที่มีการเปลี่ยนแปลง (relevancy)

 ตารางที่ 1 ค่าเฉลี่ย และส่วนเบี่ยงเบนมาตรฐานระดับการนำนโยบายตามเป้าหมายการจัดการศึกษาชาติสู่การปฏิบัติในสถานศึกษา สังกัดองค์กรปกครองส่วนท้องถิ่น จังหวัดสระบุรี ในภาพรวม

|  |  |
| --- | --- |
| เป้าหมายการจัดการศึกษาชาติ | ระดับการนำนโยบายไปปฏิบัติ |
| $$\overbar{x}$$ | **S.D.** | **แปลผล** |
| 1. การเข้าถึงโอกาสทางการศึกษา
2. ความเท่าเทียมทางการศึกษา
3. คุณภาพทางการศึกษา
4. ระบบการบริหารจัดการศึกษาที่มีประสิทธิภาพ
5. การตอบโจทย์บริบทที่มีการเปลี่ยนแปลง
 | 4.314.404.424.404.39 | 0.650.620.620.630.65 | มากมากมากมากมาก |
| ภาพรวม | 4.38 | 0.59 | มาก |

 จากตาราง 1 ระดับการนำนโยบายตามเป้าหมายการจัดการศึกษาชาติสู่การปฏิบัติในสถานศึกษา สังกัดองค์กรปกครองส่วนท้องถิ่น จังหวัดสระบุรี ในภาพรวม พบว่าอยู่ในระดับมาก และเมื่อพิจารณาเป็นรายด้าน โดยเรียงลำดับค่าเฉลี่ยจากมากไปหาน้อย ดังนี้ 1) คุณภาพทางการศึกษา 2) ความเท่าเทียมทางการศึกษา กับระบบการบริหารจัดการศึกษาที่มีประสิทธิภาพ ซึ่งมีค่าเฉลี่ยเท่ากัน 3) การตอบโจทย์บริบทที่มีการเปลี่ยนแปลง และด้านที่มีค่าเฉลี่ยน้อยที่สุด คือ การเข้าถึงโอกาสทางการศึกษา

 6.2 เปรียบเทียบความแตกต่างของการนำนโยบายตามเป้าหมายการจัดการศึกษาชาติสู่การปฏิบัติในสถานศึกษา สังกัดองค์กรปกครองส่วนท้องถิ่น จังหวัดสระบุรี โดยจำแนกตามสถานภาพของผู้บริหารสถานศึกษาตามตัวแปรในสมมติฐานในการวิจัย จำแนกตามวิทยฐานะ โดยใช้สถิติทดสอบที (t-test) และเมื่อจำแนกตามประสบการณ์ในการบริหารสถานศึกษา ใช้สถิติทดสอบเอฟ (F-test) เพื่อวิเคราะห์ความแปรปรวนทางเดียว (one-way ANOVA) ได้ผลการวิเคราะห์ดังนี้

 ตาราง 2 การเปรียบเทียบความแตกต่างของการนำนโยบายตามเป้าหมายการจัดการศึกษาชาติสู่การปฏิบัติในสถานศึกษา สังกัดองค์กรปกครองส่วนท้องถิ่น จังหวัดสระบุรี จำแนกตามวิทยฐานะ

|  |  |  |  |
| --- | --- | --- | --- |
| เป้าหมายการจัดการศึกษาชาติ | วิทยฐานะ | t | p |
| **ไม่มีวิทยฐานะหรือ****ชำนาญการ** | **ชำนาญการพิเศษหรือ****สูงกว่า** |
| $$\overbar{x}$$ | **S.D.** | $$\overbar{x}$$ | **S.D.** |
| 1. การเข้าถึงโอกาสทางการศึกษา
2. ความเท่าเทียมทางการศึกษา
3. คุณภาพทางการศึกษา
4. ระบบการบริหารจัดการศึกษาที่มีประสิทธิภาพ
5. การตอบโจทย์บริบทที่มีการเปลี่ยนแปลง
 | 4.334.384.364.384.37 | 0.610.600.620.600.63 | 4.294.414.474.434.41 | 0.680.630.620.660.67 | 0.46-0.39-1.36-0.61-0.41 | 0.6460.7000.1740.5450.684 |
| ภาพรวม | 4.36 | 0.56 | 4.40 | 0.61 | -0.49 | 0.624 |

 จากตาราง 2 การนำนโยบายตามเป้าหมายการจัดการศึกษาชาติสู่การปฏิบัติในสถานศึกษา สังกัดองค์กรปกครองส่วนท้องถิ่น จังหวัดสระบุรี จำแนกตามวิทยฐานะ พบว่า ผู้บริหารสถานศึกษาที่มีวิทยฐานะต่างกัน มีการการนำนโยบายตามเป้าหมายการจัดการศึกษาชาติสู่การปฏิบัติในสถานศึกษา ในภาพรวมและรายด้านไม่แตกต่างกัน

 ตาราง 3 การวิเคราะห์ความแปรปรวนทางเดียวของการนำนโยบายตามเป้าหมายการจัดการศึกษาชาติสู่การปฏิบัติในสถานศึกษา สังกัดองค์กรปกครองส่วนท้องถิ่น จังหวัดสระบุรี จำแนกตามประสบการณ์ในการบริหารสถานศึกษา

|  |  |  |  |  |  |  |
| --- | --- | --- | --- | --- | --- | --- |
| เป้าหมายการจัดการศึกษาชาติ | แหล่งความแปรปรวน | SS | df | MS | F | P |
| 1. การเข้าถึงโอกาสทางการศึกษา
2. ความเท่าเทียมทางการศึกษา
3. คุณภาพทางการศึกษา
4. ระบบการบริหารจัดการศึกษาที่มีประสิทธิภาพ
5. การตอบโจทย์บริบทที่มีการเปลี่ยนแปลง
 | ระหว่างกลุ่มภายในกลุ่มรวมระหว่างกลุ่มภายในกลุ่มรวมระหว่างกลุ่มภายในกลุ่มรวมระหว่างกลุ่มภายในกลุ่มรวมระหว่างกลุ่มภายในกลุ่มรวม | 1.2492.9094.140.4085.1385.520.5386.0086.540.6789.0089.671.2894.4595.73 | 22242262224226222422622242262224226 | 0.620.420.200.380.270.380.340.400.640.42 | 1.490.520.690.851.52 | 0.2280.5930.5010.4300.221 |
| ภาพรวม | ระหว่างกลุ่มภายในกลุ่มรวม | 0.7177.7078.41 | 2224226 | 0.360.35 | 1.02 | 0.361 |

 จากตาราง 3 การนำนโยบายตามเป้าหมายการจัดการศึกษาชาติสู่การปฏิบัติในสถานศึกษา สังกัดองค์กรปกครองส่วนท้องถิ่น จังหวัดสระบุรี ในภาพรวม จำแนกตามประสบการณ์ในการบริหารสถานศึกษา พบว่า ผู้บริหารสถานศึกษาที่มีประสบการณ์ในการบริหารสถานศึกษาต่างกัน มีการการนำนโยบายตามเป้าหมายการจัดการศึกษาชาติสู่การปฏิบัติในสถานศึกษา ในภาพรวมและรายด้านไม่แตกต่างกัน

**7. อภิปรายผลการวิจัย**

 ผลการศึกษาการนำนโยบายตามเป้าหมายการจัดการศึกษาชาติสู่การปฏิบัติในสถานศึกษา สังกัดองค์กรปกครองส่วนท้องถิ่น จังหวัดสระบุรี ผู้วิจัยมีข้อค้นพบที่นำมากำหนดเป็นประเด็นในการอภิปรายผล ดังนี้

 1. ผลการศึกษาการนำนโยบายตามเป้าหมายการจัดการศึกษาชาติสู่การปฏิบัติใน สถานศึกษา สังกัดองค์กรปกครองส่วนท้องถิ่น จังหวัดสระบุรี พบว่าภาพรวมอยู่ในระดับมาก ทั้งนี้อาจเป็นเพราะว่าผู้บริหารสถานศึกษามีการขับเคลื่อน และให้ความสำคัญกับนโยบายตามเป้าหมายการจัดการศึกษาชาติ เป็นผู้คอยประสานการดำเนินกิจการต่าง ๆ อีกทั้งยังมีการส่งเสริมและสนับสนุนให้ครูภายในโรงเรียนได้รู้จักและเข้าใจ และปฏิบัติเพื่อให้บรรลุตามนโยบายตามเป้าหมายการจัดการศึกษาชาติ ซึ่งผู้บริหารสถานศึกษาคือผู้เชื่อมโยงระหว่างต้นสังกัดกับสถานศึกษาในฐานะผู้บริหาร ผู้บริหารสถานศึกษาจึงมีความสำคัญเป็นอย่างมากในการขับเคลื่อนนโยบายที่ได้กำหนดมาไว้แล้วตามแผนการศึกษาแห่งชาติ พ.ศ. 2560 – 2579 ผู้บริหารสถานศึกษายังเป็นผู้รับและผู้ที่ส่งต่อนโยบายกระจายสู่สถานศึกษาของตนเอง เพื่อดำเนินการจัดการศึกษาให้สอดคล้องกับนโยบาย และต้องอาศัยความร่วมมือกับหลายภาคส่วนทั้งชุมชน องค์การต่างๆ อีกทั้งพระราชบัญญัติการศึกษาแห่งชาติ พ.ศ. 2542 ได้กำหนดเกี่ยวกับการจัดระบบโครงสร้างและกระบวนการจัดการศึกษาโดยยึดหลักการกระจายอำนาจไปสู่เขตพื้นที่การศึกษา สถานศึกษา และกำหนดให้องค์กรปกครองส่วนท้องถิ่นเข้ามามีส่วนร่วมในการจัดการศึกษา และให้สถานศึกษาร่วมกับบุคคล ครอบครัว ชุมชน องค์กรชุมชน องค์กรปกครองส่วนท้องถิ่น ส่งเสริมความเข้มแข็งของชุมชน โดยการจัดกระบวนการเรียนรู้ภายในชุมชน เพื่อให้ชุมชนมีการจัดการศึกษา อบรม มีการแสวงหาความรู้ ข้อมูลข่าวสาร และรู้จักเลือกสรรภูมิปัญญาและวิทยาการต่าง ๆ เพื่อพัฒนาชุมชนให้สอดคล้องกับสภาพปัญหาและความต้องการ รวมทั้งหาวิธีการสนับสนุนให้มีการแลกเปลี่ยนประสบการณ์ การพัฒนาระหว่างชุมชน (สำนักงานคณะกรรมการการศึกษาแห่งชาติ, 2545, หน้า 3-16) สอดคล้องกับไพศาล บรรจุสุวรรณ (2558, หน้า 291) กล่าวว่าปัจจัยด้านผู้บริหารและครูมีความสำคัญอย่างมากและถือเป็นเงื่อนไขสำคัญยิ่งต่อความสำเร็จของการนำนโยบายหลักสูตรสู่การปฏิบัติในระดับเขตพื้นที่การศึกษาของจังหวัดสุราษฎร์ธานี และยังสอดคล้องกับวชิระ พลพิทักษ (2563, บทคัดย่อ) ได้ศึกษาข้อเสนอเชิงนโยบายเพื่อพัฒนาการจัดการศึกษาตามแผนการศึกษาแห่งชาติ 20 ปี พ.ศ. 2560-2579 ในจังหวัดนครพนม ซึ่งสำนักงานศึกษาธิการจังหวัดนครพนม มีหน้าที่ปฏิบัติภารกิจของมหาวิทยาลัยราชภัฏสกลนคร กระทรวงศึกษาธิการเกี่ยวกับการบริหารและการจัดการศึกษาในระดับจังหวัด เพื่อพัฒนาคุณภาพและประสิทธิภาพการจัดการศึกษาของจังหวัดนครพนม โดยมุ่งเพิ่มโอกาสและความเสมอภาคในการเข้าถึงบริการการศึกษาที่มีคุณภาพและมาตรฐานของประชาชน ทุกช่วงวัย ทุกกลุ่มเป้าหมาย เพิ่มประสิทธิภาพของการบริหารจัดการศึกษาทุกระดับ

 2. ผลการเปรียบเทียบการนำนโยบายตามเป้าหมายการจัดการศึกษาชาติสู่การปฏิบัติในสถานศึกษา สังกัดองค์กรปกครองส่วนท้องถิ่น จังหวัดสระบุรี โดยจำแนกตามวิทยฐานะ และประสบการณ์ในการบริหารการศึกษา พบว่า

 2.1 การนำนโยบายตามเป้าหมายการจัดการศึกษาชาติสู่การปฏิบัติในสถานศึกษา สังกัดองค์กรปกครองส่วนท้องถิ่น จังหวัดสระบุรี จำแนกตามวิทยฐานะ พบว่า ผู้บริหารสถานศึกษาที่มีวิทยฐานะต่างกัน มีการนำนโยบายตามเป้าหมายการจัดการศึกษาชาติสู่การปฏิบัติในสถานศึกษา ในภาพรวมและรายด้านทุกด้านไม่แตกต่างกัน ซึ่งไม่สอดคล้องกับสมมติฐานของงานวิจัย ทั้งนี้อาจเป็นเพราะว่าผู้บริหารสถานศึกษามีความมุ่งมั่นตั้งใจ มีความพร้อมในการบริหารสถานศึกษา มีการกำหนดโครงสร้างการบริหาร เป็นผู้ขับเคลื่อนนโยบายนำมาใช้ในสถานศึกษาได้ดี คอยประสานการดำเนินกิจการต่างๆ ทันต่อการเปลี่ยนแปลงของสังคม มีภาวะผู้นำที่ดีสูง และช่วยกระตุ้นให้บุคลากรและสถานศึกษาเกิดการพัฒนาไปในทางที่ดี ซึ่งสอดคล้องกับงานวิจัยของนางสุนันท์ รุ่งอรุณแสงทอง (2561, หน้า 94 – 95) ได้ศึกษาการบริหารสถานศึกษาขั้นพื้นฐานให้เกิดประสิทธิภาพ ได้วิเคราะห์องค์ประกอบการบริหารสถานศึกษาขั้นพื้นฐานให้เกิดประสิทธิภาพไว้ว่าผู้บริหารนำนโยบายการกระจายอำนาจการบริหารของกระทรวงศึกษาธิการมาใช้ในการบริหารสถานศึกษา มีการจัดทำแผนงานที่สามารถนำไปปฏิบัติได้อย่างมีประสิทธิภาพ มีการพัฒนาหลักสูตรสถานศึกษาสามารถนำไปใช้ในกิจกรรมการเรียนสอนได้อย่างเหมาะสมกับผู้เรียน มีการกำหนดโครงสร้างการบริหารอย่างชัดเจนและสามารถทำงานมีแผนและเป็นระบบ และยังส่งเสริมให้ครูจัดกระบวนการเรียนรู้โดยสอดคล้องกับศักยภาพความสนใจของผู้เรียน

 2.2 การนำนโยบายตามเป้าหมายการจัดการศึกษาชาติสู่การปฏิบัติในสถานศึกษา สังกัดองค์กรปกครองส่วนท้องถิ่น จังหวัดสระบุรี จำแนกตามประสบการณ์ในการบริหารสถานศึกษา พบว่า ผู้บริหารสถานศึกษาที่มีประสบการณ์ในการบริหารสถานศึกษาต่างกัน มีการนำนโยบายตามเป้าหมายการจัดการศึกษาชาติสู่การปฏิบัติในสถานศึกษา ในภาพรวมและรายด้านทุกด้านไม่แตกต่างกัน ซึ่งไม่สอดคล้องกับสมมติฐานของงานวิจัย และขัดแย้งกับงานวิจัยของวราภรณ์ ทรัพย์รวงทอง (2564, หน้า 302) ได้ทำการศึกษาปัญหาการนำนโยบายไปสู่การปฏิบัติของโรงเรียนขนาดเล็กสังกัด สำนักงานเขตพื้นที่การศึกษาประถมศึกษาอุทัยธานี เขต 1 ผลการศึกษาพบว่าผู้บริหารสถานศึกษาที่มีประสบการณ์ทำงานต่างกัน มีความคิดเห็นต่อระดับปัญหาในการนำนโยบายไปสู่การปฏิบัติของสถานศึกษาสังกัดสำนักงานเขตพื้นที่การศึกษาประถมศึกษาอุทัยธานี เขต 1 โดยภาพรวมแตกต่างกัน ทั้งนี้อาจเป็นเพราะบริบท เป้าหมาย นโยบายและการปฏิบัติในการจัดการศึกษาขององค์กรปกครองส่วนท้องถิ่น จังหวัดสระบุรี บางประการไม่เหมือนกับของสำนักงานสังกัดเขตพื้นที่การศึกษาประถมศึกษา จึงทำให้จุดมุ่งเน้นในการจัดการศึกษาต่างกัน และอีกทั้งในการสอบขึ้นสายบริหารของผู้อำนวยการสถานศึกษา สังกัดองค์กรปกครองส่วนท้องถิ่น มีเนื้อหาในการสอบแข่งขันเกี่ยวกับวิสัยทัศน์เกี่ยวกับการบริหาร นโยบาย การดำเนินงาน ข้อกฎหมายขององค์กรปกครองส่วนท้องถิ่น จึงทำให้ผู้บริหารสถานศึกษามีความรู้ ความเข้าใจในกฎหมาย ระเบียบข้อบังคับเกี่ยวกับนโยบายการจัดการศึกษาที่จะต้องรับผิดชอบ เพื่อที่จะนำนโยบายมาส่งต่อไปยังผู้ที่เกี่ยวข้องที่ต้องปฏิบัติอย่างชัดเจนตั้งแต่ต้น

**8. ข้อเสนอแนะจากการวิจัย**

จากการศึกษาการนำนโยบายตามเป้าหมายการจัดการศึกษาชาติสู่การปฏิบัติในสถานศึกษา สังกัดองค์กรปกครองส่วนท้องถิ่น จังหวัดสระบุรี ผู้วิจัยมีข้อเสนอแนะดังนี้

 1. ข้อเสนอแนะทั่วไป

 1.1 ด้านการเข้าถึงโอกาสทางการศึกษา ผู้บริหารสถานศึกษาควรส่งเสริมหรือสนับสนุนให้มีการจัดโครงการ/กิจกรรมที่ส่งเสริมให้กับกลุ่มประชากรสูงวัยได้เรียนรู้ ตามเป้าหมายของการจัดการศึกษาของแผนการศึกษาแห่งชาติ

 1.2 ด้านความเท่าเทียมทางการศึกษา ผู้บริหารสถานศึกษาควรกำหนดให้มีการจัดบริการทางการศึกษาให้แก่นักเรียนผู้ที่มีความบกพร่องด้านต่าง ๆ สนับสนุนและส่งเสริมให้มีการวินิจฉัยและการคัดกรองผู้ที่มีความบกพร่องด้านต่างๆ อย่างมีประสิทธิภาพเพื่อที่จะสามารถจัดบริการทางการศึกษาให้แก่นักเรียนทุกคนอย่างเท่าเทียมกัน

 1.3 ด้านคุณภาพทางการศึกษา ผู้บริหารสถานศึกษาควรส่งเสริมและสนับสนุนให้ครูได้เห็นประโยชน์ของการสร้างสรรค์ผลงานการวิจัยทางการศึกษา จัดอบรมเพื่อสร้างองค์ความรู้ใหม่ในการเกี่ยวกับทำวิจัยทางการศึกษาและการวิเคราะห์ข้อมูลทางสถิติ เป็นที่ปรึกษาในขณะครูทำวิจัย ช่วยหาแนวทางและแก้ไขปัญหา ตรวจสอบข้อบกพร่องทำให้การทำวิจัย เพื่อให้งานวิจัยที่ทำมีคุณภาพ และสามารถเผยแพร่งานได้สมภาคภูมิ

 1.4 ด้านระบบการบริหารจัดการศึกษาที่มีประสิทธิภาพ ผู้บริหารสถานศึกษาควรทำความเข้าใจกับบริบท สภาพและสิ่งแวดล้อมของชุมชน ผู้ปกครอง องค์กรปกครองส่วนท้องถิ่นที่อยู่ใกล้เคียง ให้การสนับสนุนและประสานความร่วมมือในการจัดการศึกษาร่วมกับบุคคล ชุมชน และหน่วยงานอื่น มีจัดการประชุมผู้ปกครองนักเรียนและศิษย์เก่าเพื่อเสริมสร้างความสัมพันธ์อันดีต่อกัน วางแผนในการสร้างความสัมพันธ์กับชุมชน และมีการประชาสัมพันธ์ผลงานทุกด้านของสถานศึกษาต่อชุมชน

 1.5 ด้านการตอบโจทย์บริบทที่มีการเปลี่ยนแปลง ผู้บริหารสถานศึกษาควรส่งเสริมและสนับสนุนให้ความรู้แก่ครูในโรงเรียนในเรื่องการจัดการศึกษาโดยบูรณาการองค์ความรู้ในรูปแบบสะเต็มศึกษา โดยให้มีการจัดอบรม ลงมือปฏิบัติทำกิจกรรมกลุ่มหรือรายบุคคล เพื่อให้ครูจัดกิจกรรมการเรียนรู้แบบสะเต็มศึกษาได้ ส่งผลให้นักเรียนเกิดความสามารถใน ด้านการคิดสร้างสรรค์ คิดวิเคราะห์ คิดวิจารณญาณ มีทักษะสำคัญในการค้นคว้าหาความรู้ใช้ ความรู้เพื่อแก้ปัญหาที่เกิดขึ้นจริงและสร้างสรรค์ผลผลิตต่อไป

1. ข้อเสนอแนะในการทำวิจัยครั้งต่อไป

 2.1 ผู้วิจัยควรศึกษาปัจจัยที่ส่งผลต่อความสำเร็จในการนำนโยบายตามเป้าหมายการจัด การศึกษาชาติสู่การปฏิบัติในสถานศึกษา สังกัดองค์กรปกครองส่วนท้องถิ่น จังหวัดสระบุรี เพื่อมุ่งเน้นในการนำนโยบายสู่การปฏิบัติในสถานศึกษาให้อยู่ในระดับมากที่สุดต่อไป

 2.2 ผู้วิจัยควรศึกษาเชิงคุณภาพ เพื่อให้มีความเข้าใจถึงการนำนโยบายสู่การปฏิบัติได้ชัดเจนขึ้น รวมถึงอาจทำการศึกษารูปแบบการการนำนโยบายตามเป้าหมายการจัดการศึกษาชาติสู่การปฏิบัติในสถานศึกษา สังกัดองค์กรปกครองส่วนท้องถิ่น จังหวัดสระบุรี

**9. เอกสารอ้างอิง**

กระทรวงศึกษาธิการ. (2553). **รายงานการติดตามการจัดการศึกษาขององค์กรปกครองส่วนท้องถิ่น**

 **ปี 2551.** กรุงเทพฯ: เพลินสตูดิโอ.

กล้า ทองขาว. (2551). **เอกสารประกอบการสอนชุดวิชานโยบายสาธารณะและการวางแผนหน่วยที่ 5**

 **เรื่อง แนวคิดและหลักการนำนโยบายสาธารณะไปปฏิบัติ** (พิมพ์ครั้งที่ 5). นนทบุรี:

 มหาวิทยาลัยสุโขทัยธรรมาธิราช.

ไพศาล บรรจุสุวรรณ์. (2558). **การนำนโยบายหลักสูตรการศึกษาขั้นพื้นฐานไปปฏิบัติ**

 **ในเขตพื้นที่การศึกษาจังหวัดสุราษฎร์ธานี.** วิทยานิพนธ์ปริญญาดุษฎีบัณฑิต

 มหาวิทยาลัยธรรมศาสตร์.

วราภรณ์ ทรัพย์รวงทอง. (2564). การศึกษาปัญหาการนำนโยบายไปสู่การปฏิบัติของโรงเรียน

 ขนาดเล็กสังกัดสำนักงานเขตพื้นที่การศึกษาประถมศึกษาอุทัยธานี เขต 1. **วารสารรัชต์ภาคย์**

 **คณะมนุษยศาสตร์และสังคมศาสตร์ มหาวิทยาลัยราชภัฏเทพสตรี, 2564(40),** 292.

วชิระ พลพิทักษ์. (2563). **ข้อเสนอเชิงนโยบายเพื่อพัฒนาการจัดการศึกษา ตามแผนการศึกษา**

 **แห่งชาติ 20 ปี (พ.ศ. 2560-2579) ในจังหวัดนครพนม**. วิทยานิพนธ์ปริญญาดุษฎีบัณฑิต

 มหาวิทยาลัยราชภัฏสกลนคร.

วรเดช จันทรศร. (2551). **ทฤษฎีการนำนโยบายสาธารณะไปปฏิบัติ** (พิมพ์ครั้งที่ 3). กรุงเทพฯ:

 พริกหวานกราฟฟิค.

ศุภชัย ยาวะประภาษ. (2550). **นโยบายสาธารณะ** (พิมพ์ครั้งที่ 7). กรุงเทพฯ: จุฬาลงกรณ์มหาวิทยาลัย.

 เอ็กซเปอร์เน็ท.

สมาคมพนักงานเทศบาลแห่งประเทศไทย. (2560). **การจัดการศึกษาท้องถิ่น ตอนที่ 7 คุณภาพ**

 **การศึกษา.** สืบค้น ตุลาคม 25, 2563, จาก https:/www.moe.go.th

สมบัติ ธำรงธัญวงค์. (2555). **นโยบายสาธารณะ : แนวความคิด การวิเคราะห์ และกระบวนการ.**

 กรุงเทพฯ: เสมาธรรม.

สมภารธัชธรณ์ ศิโลศรีไช. (2552). **ข้อเสนอเชิงนโยบายเพื่อพัฒนาวิชาการในสถาบันอุดมศึกษา :**

 **กรณีศึกษามหาวิทยาลัยชัยภูมิ**. วิทยานิพนธ์ปริญญาดุษฎีบัณฑิต มหาวิทยาลัยขอนแก่น.

สำนักงานคณะกรรมการการศึกษาแห่งชาติ. (2545). **พระราชบัญญัติการศึกษาแห่งชาติ พ.ศ. 2542**

 **และที่แก้ไขเพิ่มเติม (ฉบับที่ 2) พ.ศ. 2545.** สืบค้น มิถุนายน 1, 2563,

 <http://bic.moe.go.th/images/stories/Porrorbor2542.pdf>

[สำนักงานเลขาธิการสภาการศึกษา. (2560).](https://www.gotoknow.org/user/supraneepechnoi/profile) **[แผนการศึกษาแห่งชาติ พ.ศ. 2560-2579.](https://www.gotoknow.org/user/supraneepechnoi/profile)** [กรุงเทพฯ:](https://www.gotoknow.org/user/supraneepechnoi/profile)

 [พริกหวานกราฟฟิค.](https://www.gotoknow.org/user/supraneepechnoi/profile)

สุนันท์ รุ่งอรุณแสงทอง. (2561). **การบริหารสถานศึกษาขั้นพื้นฐานให้เกิดประสิทธิภาพ**. วิทยานิพนธ์

 ปริญญาดุษฎีบัณฑิต มหาวิทยาลัยศิลปากร.